ชี้น้ำท่วมไม่ได้เป็นแหล่งแพร่โรคโควิด-19 จนเป็นคลัสเตอร์ที่โคราช
นพ.เฉวตสรร นามวาท ผู้อำนวยการกองควบคุมโรคและภัยสุขภาพ กรมควบคุมโรค กระทรวงสาธารณสุข กล่าวถึงกรณีในพื้นที่น้ำท่วม จังหวัดนครราชสีมา พบผู้ป่วยวิด-19 เป็นกลุ่มก้อน (คลัสเตอร์) จากเด็กที่ไปเล่นน้ำด้วยกันแล้วติดกลับไปติดคนในบ้าน จากที่พบป่วย 52 ราย เพิ่มเป็น 109 ราย แล้ว ว่ายืนยันการระบาดไม่ได้มีน้ำท่วมเป็นเหตุปัจจัยในการแพร่ระบาด แต่การรวมกลุ่มใกล้ชิด พูดคุย ทำกิจกรรมร่วมกัน มีโอกาสสัมผัสสารคัดหลั่ง เช่น น้ำลายได้ ทั้งในกลุ่มเพื่อนและการอยู่ร่วมกับคนในครอบครัว ความใกล้ชิดกันเป็นความเสี่ยงที่จะแพร่โรค ทั้งนี้ย้ำว่าโรคโควิด-19 อาจจะมาในอาการน้อย ไม่ทันสังเกตว่ามีอาการแต่สามารถแพร่เชื้อได้ ขอให้ระมัดระวังป้องกันตนเองขั้นสูงสุดไม่ให้แพร่เชื้อ-รับเชื้อ